Na temelju čl. 4. st. 7. Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (Službeni list Europske unije L 119 od 04.05.2016. godine, dalje u tekstu: Opća uredba), na temelju čl. 19. Zakona o provedbi Opće uredbe o zaštiti podataka (Narodne novine broj 42/18, dalje u tekstu: Zakon o provedbi Opće uredbe), te na temelju čl. 44. Statuta Srednje škole Tina Ujevića (pročišćeni tekst od travnja 2015. godine), Školski odbor Srednje škole Tina Ujevića na sjednici održanoj 18. ožujka 2019.

d o n o s i

**Pravilnik o zaštiti osobnih podataka i implementaciji Opće uredbe o zaštiti podataka**

*I. Opće odredbe*

Članak 1.

Ovim Pravilnikom pobliže se uređuje sustav i procedure obrade i zaštite osobnih podataka na razini Srednje škole Tina Ujevića kao voditelja obrade osobnih podataka (dalje u tekstu: Škola).

*II. Pojmovnik*

Članak 2.

1. Osobni podaci - znače svi podaci koji se odnose na pojedinca čiji je identitet utvrđen ili se može utvrditi;
2. Ispitanik - pojedinac čiji se identitet može utvrditi ili osoba koja se može identificirati izravno ili neizravno, osobito uz pomoć identifikatora kao što su ime, identifikacijski broj, podaci o lokaciji, mrežni identifikator ili uz pomoć jednog ili više čimbenika svojstvenih za fizički, fiziološki, genetski, mentalni, ekonomski, kulturni ili socijalni identitet tog pojedinca;
3. Obrada podataka - svaki postupak ili skup postupaka koji se obavljaju na osobnim podacima ili na skupovima osobnih podataka, bilo automatiziranim bilo neautomatiziranim sredstvima kao što su prikupljanje, bilježenje, organizacija, strukturiranje, pohrana, prilagodba ili izmjena, pronalaženje, obavljanje uvida, uporaba, otkrivanje prijenosom, širenjem ili stavljanjem na raspolaganje na drugi način, usklađivanje ili kombiniranje, ograničavanje, brisanje ili uništavanje;
4. Voditelj obrade podataka - fizička ili pravna osoba, tijelo javne vlasti, agencija ili drugo tijelo koje samo ili zajedno s drugima određuje svrhe i sredstva obrade osobnih podataka; kada su svrhe i sredstva takve obrade utvrđeni pravom Unije ili pravom države članice, voditelj obrade ili posebni kriteriji za njegovo imenovanje mogu se predvidjeti pravom Unije ili pravom države članice;
5. Izvršitelj obrade - fizička ili pravna osoba, tijelo javne vlasti, agencija ili drugo tijelo koje obrađuje osobne podatke u ime voditelja obrade;
6. Privola je svako dobrovoljno, posebno, informirao i nedvosmisleno izražavanje želja ispitanika za obradu osobnih podataka.

*III. Pravni temelji za obradu osobnih podataka*

 Članak 3.

Pravni temelj za obradu osbnih podataka predstavljaju sljedeće osnove:

1. Privola ispitanika dana u jednu ili više određenih svrha,
2. Ugovor kao i poduzimanje radnji prije sklapanja ugovora,
3. Zakon u slučaju nužnosti izvršavanja pravnih obveza voditelja podataka,
4. Zaštita ključnih interesa ispitanika,
5. Javni interes i izvršavanje službene ovlasti voditelja obrade,
6. Ostvarivanje legitimnih interesa voditelja obrade ili treće strane.

Prestankom pravnog temelja osobni podaci ne smiju se dalje obrađivati osim u svrhe znanstvenog, povijesnog ili statističkog istraživanja.

*IV. Ostvarivanje prava ispitanika*

Članak 4.

Ispitanicima se u kontekstu rada i djelovanja Škole posebno smatraju radnici zaposleni u Školi, učenici, zakonski zastupnici i skrbnici učenika, članovi Školskog odbora te predstavnici u Vijeću roditelja.

Škola je dužna svakom ispitaniku u sažetom, transparentnom i razumljivom obliku pružiti informacije o osobnim podacima i pravu na pristup osobnim podacima koje Škola za toga ispitanika obrađuje, svrhe u koje se podaci obrađuju, informacije o primateljima podataka, o pravu na ispravak, brisanju osobnih podataka, pravu na ulaganje prigovora u vezi obrade osobnih podataka i pravu na ograničenje obrade osobnih podataka kada razlozi za obradu prestanu.

Članak 5.

Sukladno članku 17. Opće uredbe ispitanik ima pravo od Škole ishoditi brisanje osobnih podataka koji se na njega odnose bez nepotrebnog odgađanja („pravo na zaborav”) te Škola ima obvezu obrisati osobne podatke bez nepotrebnog odgađanja ako je ispunjen jedan od sljedećih uvjeta:

* osobni podaci više nisu nužni u odnosu na svrhe za koje su prikupljeni ili na drugi način obrađeni,
* član povuče privolu na kojoj se obrada temelji u skladu s člankom i ako ne postoji druga pravna osnova za obradu,
* ustanovi se da su osobni podaci nezakonito obrađeni.

*V. Vođenje evidencije obrade osobnih podataka*

Članak 6.

Škola je obvezna voditi evidenciju aktivnosti obrade osobnih podataka ukoliko se radi o kontinuiranoj obradi osobnih podataka ispitanika.

Evidencija aktivnosti obrade odnosi se posebno na evidenciju aktivnosti u aplikacijama Registar zaposlenih u javnom sektoru, Centralizirani obračun plaća te E-matica Ministarstva znanosti obrazovanja te sadržava sljedeće podatke :

1. Ime i kontaktne podatke voditelja obrade;
2. svrhe obrade;
3. kategorije primatelja kojima su osobni podaci otkriveni ili će im biti otkriveni.

*VI. Službenik za zaštitu osobnih podataka*

Članak 7.

Škola je obvezna imenovati službenika za zaštitu osobnih podataka na temelju stručnih kvalifikacija, osobito stručnoga znanja o pravu i praksama u području zaštite osobnih podataka.

Osnovne zadaće službenika za zaštitu osobnih podataka sastoji se u informiranju i savjetovanju svih kategorija ispitanika o njihovim pravima i obvezama vezanima za zaštitu osobnih podataka, praćenju poštivanja Opće uredbe kroz primjenu u praksi te u suradnji s nadzornim tijelom sukladno Zakonu o provedbi Opće uredbe.

Članak 8.

Svi kontaktni podaci službenika za informiranje Škola će objaviti i po potrebi ažurirati na svojim internetskim stranicama.

*VII. Poduzimanje sigurnosnih mjera zaštite u obradi osobnih podataka*

Članak 9.

Radi osiguranja povjerljivosti, cjelovitosti i dostupnosti podataka, Škola je dužna implementirati dostatne tehničke i organizacijske mjere.

Škola je dužna osigurati pristup fizičkim dokumentima koji sadrže osobne podatke ispitanika na način da isti budu pohranjeni pod ključem a da nadzor i pristup takvim fizičkim dokumentima imaju isključio za to ovlaštene osobe.

Pristup digitalnim dokumentima koji sadrže osobne podatke ispitanika i aplikacijama za obradu istih moguć je jedino ovlaštim osobama te uz korištenje zaštitnih lozinki.

Škola će pri sklapanju ugovora sa trećim osobama voditi računa da se treće osobe koje se mogu pojaviti kao izvršitelji obrade obvežu na zakonito i pažljivo postupanje s osobnim podacima ispitanika.

Škola posebnim pravilnikom uređuje sigurnosne mjere pri provođenju video nadzora svojih unutarnjih prostorija i vanjskih površina.

*VIII. Privola za obradu osobnih podataka*

Članak 10.

Privola je nužan temelj za obradu svih kategorija osobnih podataka za koje ne postoji neka druga pravna osnova.

Kada se obrada temelji na privoli, Škola kao voditelj obrade mora biti u mogućnosti dokazati da je ispitanik dao privolu za obradu osobnih podataka.

Privola se u pravilu daje pismenim putem a iznimno usmeno ukoliko je moguće dokazati postojanje tako dane privole.

Privolu za obradu osobnih podataka djeteta mogu dati i povući zakonski zastupnici ili skrbnici djeteta te dijete s navršenih 16 godina.

*IX. Objava osobnih podataka ispitanika na internetu*

Članak 11.

Škola je temeljem ovoga Pravilnika ovlaštena objavljivati osobna imena i fotografije radnika na internetskoj stranici škole u okviru obavljanja radnih obaveza zaposlenika te u svrhu informiranja javnosti o školskim prigodama, postignućima učenika i sl.

Zakonski zastupnici učenika, skrbnici ili učenik stariji od 16 godina početkom školske godine daju ili uskraćuju suglasnost Školi za javnu odnosno internetsku objavu osobnih imena i fotografija učenika nastalih u okviru praćenja učeničkih aktivnosti i to za svaku posebnu prigodu.

Privola iz st. 2. ovoga članka može se dati i kasnije u nastavku školske godine.

Suglasnost iz st. 1. ovoga članka daje se u pravilu na obrascu Škole.

Članak 12.

Smatra se da su fizičke osobe koje Školi neposredno, putem pošte ili elektronskim sredstvima komunikacije dostavljaju otvorene molbe za zasnivanje radnoga odnosa, molbe za upis učenika u Školu, molbe za gostovanja u Školi i u sličnim slučajevima slanjem navedenih pismena dale privolu Školi za obradu svojih osobnih podataka za vrijeme i u opsegu u kojem je takva obrada nužna, zadržavajući pritom sva prava ispitanika iz toč. IV. ovoga Pravilnika.

*X. Prijelazne i završne odredbe*

Članak 13.

Ovaj Pravilnik stupa na snagu i primjenjuje se osmog (8.) dana od dana objave na oglasnoj ploči Škole.

KLASA:602-03/19-17/01

URBROJ: 2176-58-19-02

Kutina, 18. ožujka 2019. godine

 Predsjednica Školskog odbora:

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_

 Iva Leško Turkalj, prof.

*Pravilnik o zaštiti osobnih podataka i implementaciji Opće uredbe o zaštiti podataka je objavljen na oglasnoj ploči Škole dana 26. ožujka 2019. godine, a stupio je na snagu 03.travnja 2019. godine.*